Kvinne angrepet med øks – 16-åring pågrepet
Politiet i Orkdal fikk i 22-tiden mandag en dramatisk melding: Da ringte en kvinne i 40-årene og fortalte at en gutt med halloween-maske hadde angrepet henne med øks og kniv. Ifølge politiet møtte gutten opp på døren hennes iført et kostyme som muligens var en klovnemaske. – Hun er skadet både med øks og kniv, sier operasjonsleder Bjørn Handegard til VG. Vet du noe om denne saken? Kontakt VGs journalister her. Politiet hadde kontakt med både offeret og gjerningsmannen på telefon mens de var på vei til stedet, og den 16 år gamle gutten ble pågrepet like ved kvinnens bopel. Politiet har beslaglagt en øks og en kniv. Ifølge politiet skal kvinne ha skader i armer, bryst og hodet, men hun er ikke livstruende skadet. Politiet har foreløpig ikke noen opplysninger som tyder på at de to kjenner hverandre. Motivet for angrepet er også ukjent. 16-åringen er kjørt til arresten i Trondheim, men er tirsdag morgen ikke formelt avhørt. – Vi har fått inn alle rapporter i løpet av natta og vil ta stilling til videre etterforskning i morgen. Det vil bli foretatt avhør av fornærmede og eventuelle andre vitner, sier vaktleder Frode Tyvoll ved krimvakta i Sør-Trøndelag til NTB. Klokken 7.20 opplyser vaktleder Kristian Mørkved at politiet tar sikte på å avhøre 16-åringen i løpet av formiddagen tirsdag. Pårørende og barnevernstjenesten er varslet.
Kvinnen har forklart til politiet at gutten møtte opp på døren hennes i halloween-kostyme og angrep henne med øks og kniv.